Document ID: /roh_data/filtered/fineweb-2-filterrobots_roh.jsonl.gz/15264

Per l’emprima giada è partida ina racheta da la nova staziun spaziala Wostotschny en Russia. A bord da la racheta èn trais satellits che duain cuntanscher l'orbit terrester. Oriundamain avess la racheta gia gì da partì la mesemna. Pervi d’in ventil defect è la partenza però vegnida spustada.
Project prestigius
Wostotschny sa chatta en la Siribia datiers dal cunfin chinais ed è in project da prestige dal president russ Wladimir Putin.
L’inauguraziun da Wostotschny na vala però betg mo per la Russia sco term impurtant. En l’avegnir duain er astronauts da la NASA (America) e da l’ESA (Europa) partir da Wostotschny en l’univers.
Independenza da veglia staziun Baikonur
La construcziun da la nova staziun spaziala ha durà bun sis onns. Igl è l’emprima staziun spaziala che sa chatta sin territori russ.
Ed ella munta per la Russia independenza dal cosmodrom Baikonur en il Kasachstan. Per lez paja la Russia mintg’onn 100 milliuns euros fittanza, quai anc fin il 2050.
RR novitads 06:00